Soektog duur voort na vermiste vissermanSoektog by Sondagsriviermond (Foto: SAPD) ŉ Soektog duur voort na Jacques Schamrel (39) wat vermoedelik by Sondagsriviermond verdrink het, het die Oos-Kaapse polisie Donderdag gesê. Kapt. Andre Beetge het gesê die Kinkelbos-polisie en ander nooddienste is Donderdagoggend in kennis gestel van ŉ moontlike verdrinking by Sondagsriviermond. Ockert Erasmus (38) het berig sy vissersvriend, Schamrel, het verdwyn terwyl hulle visgevang het. Hy voer aan hulle was albei op ŉ klein vissersbootjie, wat in die middel van die riviermond geanker was, toe hy aan die slaap geraak het en Schamrel nog visgevang het. “Toe hy om 06:00 wakker word, was Schamrel nie meer op die boot nie. Hy het sy vriend se klere op die kuslyn gewaar en met die boot uitgeroei. Hy het tussen die sandduine na sy vriend gesoek,” het Beetge verduidelik. Erasmus het tevergeefs na Schamrel gesoek en uiteindelik sy vrou gebel wat op haar beurt die polisie ontbied het. “Polisiereddingspanne was teen 14:00 nog besig om na mnr. Schamrel te soek, wat vermoedelik verdrink het,” het Beetge bygevoeg. Enigiemand met inligting word versoek om die Kinkelbos-polisiestasie te kontak.